KYK: Déjà vu vir Novak toe bal beampte tref | Netwerk24
KYK: Déjà vu vir Novak toe bal beampte tref
Novak Djokovic strek om die bal terug te slaan in sy wedstryd Maandag teen Karen Khachanov in die vierde ronde van die Franse Ope. Foto: Reuters
Ag nee, nie al weer nie!
Dit was Maandagaand Novak Djokovic se versugting toe 'n lynregter vir die tweede agtereenvolgende Grand Slam-tennistoernooi in sy raket se spervuur beland het.
Maandag in die Franse Ope in Parys het dit die Serwiër net 'n benoude oomblik besorg en nie 'n skorsing soos 'n paar weke gelede in die Amerikaanse Ope nie.
Die Serwiër het onmiddellik 'n gevoel van déjà vu beleef oor die voorval in die Amerikaanse Ope toe 'n bal wat hy uit frustrasie na agter geslaan het, 'n vroue-lynregter teen die keel getref het. Dit was ook in die vierde ronde – teen Pablo Carreno Busta van Spanje.
Djokovic is toe gediskwalifiseer.
Dié keer was hy nie skuldig nie, want die bal was in spel. Dit was egter steeds 'n benoude oomblik vir Djokovic.
"Hy het dit goed hanteer, hy was sterk en dapper. Maar dit was steeds 'n trefslag, want ek was naby aan hom.
"Natuurlik gaan mense nou weer 'n storie hiervan maak . . . oor wat in New York gebeur het.
"In die laaste 15 jaar wat ek aan die beroepsreeks deelneem, het dit al baie met my en baie met ander spelers gebeur," het Djokovic gesê.
"Dit gebeur dikwels dat die bal wegskiet van die raketraam en 'n lynregter of 'n toeskouer tref.
"Natuurlik was dit 'n ongemaklike situasie."
• Djokovic se teenstander in die kwarteindronde is die einste speler wat gedurende die New York-voorval sy teenstander was – Carreno Busta. Dié Spanjaard is die 17de gekeurde in Parys. – Reuters